Jucătoarele române de tenis Miriam Bianca Bulgaru şi Cristina Dinu s-au calificat, marţi, în optimile de finală ale turneului ITF de la Alaminos Larnaca (Cipru), dotat cu premii totale de 35.000 de dolari, potrivit Agerpres.
Bulgaru (25 ani, 193 WTA), a treia favorită, a dispus cu 6-2, 6-2 de rusoaica Marina Melnikova (35 ani, 402 WTA), iar în turul secund o va înfrunta pe malteza Francesca Curmi (21 ani, 314 WTA), care a reuşit o victorie în faţa ''veteranei'' ruse Vera Zvonareva (39 ani, 273 WTA) cu 6-4, 0-6, 6-2.
Dinu (31 ani, 229 WTA) a învins-o pe lituanianca Klaudija Bubelyte (20 ani, 704 WTA), cu 6-3, 6-0. Următoarea sa adversară va fi Kristina Mladenovic (Franţa) sau Martha Matoula (Grecia).
Miercuri va juca în primul tur şi Andreea Mitu (32 ani, 219 WTA), a şasea favorită, contra spaniolei Andrea Lazaro Garcia (29 ani, 443 WTA).